काटजू साहब अभी कुछ ही दिनों पहले ट्विटर पर आए और उन्होंने खुला ऐलान कर दिया कि लोग आएं और उनकी आलोचना करें, उन्हें इससे कोई दिक्कत नहीं. उन्होंने बाकायदा ऐसा ट्विट किया है. जस्टिस काटजू कोई संपादक नहीं है. कोई पत्रकार नहीं रहे हैं. लेकिन वे अभिव्यक्ति की आजादी के पुरजोर पक्षधर हैं और इसीलिए अपनी आलोचना करने वालों से घबराते नहीं बल्कि उनसे तार्किक तरीके से बात बहस करते हैं. ट्विटर पर जस्टिस काटजू ने कई पत्रकारों को उनके लिखे पर अपना जवाब लिखकर सोचने को मजबूर कर दिया. राजदीप सरदेसाई को तो बाकायदे माफी मांगनी पड़ गई. पर क्या ये राजदीप सरदेसाई, पंकज पचौरी, प्रभु चावला, बरखा दत्त, सागरिक जैसे लोग काटजू से सबक सीख सकते हैं जो ट्विटर पर सभी को आने व उनकी आलोचना करने को आमंत्रित करते हैं पर दूसरी तरफ ये महान संपादक शीतल जैसे मीडिया एक्टिविस्ट की आवाज सुनना नहीं पसंद करते हैं इसलिए उसे फालो करने से रोक देते हैं, ब्लाक कर देते हैं. इस उलटबांसी के निहितार्थ अगर समझ सकें तो समझ लेंगे कि इस देश में मीडिया में डेमोक्रेसी का आलम क्या है.